CELEX: 62014CN0132
Language: el
Date: 2014-03-21 00:00:00
Title: Υπόθεση C-132/14: Προσφυγή της 21ης Μαρτίου 2014 — Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης

10.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/24
            
         Προσφυγή της 21ης Μαρτίου 2014 — Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης
   (Υπόθεση C-132/14)
   2014/C 175/30
   Γλώσσα διαδικασίας: η γαλλική
   
      Διάδικοι
   
   
      Προσφεύγον: Ευρωπαϊκό Κοινοβούλιο (εκπρόσωποι: I. Liukkonen και L. Visaggio)
   
      Καθού: Συμβούλιο της Ευρωπαϊκής Ένωσης
   
      Αιτήματα
   
   Το προσφεύγον ζητεί από το Δικαστήριο:
   
               —
            
            
               να ακυρώσει τον κανονισμό (ΕΕ) 1385/2013 του Συμβουλίου, της 17ης Δεκεμβρίου 2013, για την τροποποίηση των κανονισμών (ΕΚ) 850/98 και (ΕΚ) 1224/2009 καθώς και των κανονισμών του Ευρωπαϊκού Κοινοβουλίου και του Συμβουλίου (ΕΚ) 1069/2009, (ΕΕ) 1379/2013 και (ΕΕ) 1380/2013, λόγω της τροποποίησης του καθεστώτος της Μαγιότ έναντι της Ευρωπαϊκής Ένωσης (1),
            
         
               —
            
            
               να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
            
         
      Λόγοι και κύρια επιχειρήματα
   
   Το Ευρωπαϊκό Κοινοβούλιο ζητεί την ακύρωση του κανονισμού (ΕΕ) 1385/2013 τον οποίο εξέδωσε το Συμβούλιο χρησιμοποιώντας ως νομική βάση το άρθρο 349 ΣΛΕΕ.
   Το Κοινοβούλιο αμφισβητεί την επιλογή της νομικής βάσεως από το Συμβούλιο, διότι το άρθρο 349 ΣΛΕΕ δεν μπορεί να αποτελεί νομική βάση για το σύνολο των ληφθέντων μέτρων αλλά μόνο ορισμένων από αυτά, τα οποία συνίστανται σε παρεκκλίσεις από την εφαρμογή του δικαίου της Ένωσης στη Μαγιότ. Πάντως, ο προσβαλλόμενος κανονισμός ρυθμίζει επίσης ζητήματα που εμπίπτουν στην κοινή πολιτική αλιείας και στην προστασία της δημόσιας υγείας, χωρίς τα μέτρα αυτά να δικαιολογούνται ειδικώς από την κατάσταση των οικονομικών και κοινωνικών δομών της Μαγιότ.
   Επομένως, κατά το Κοινοβούλιο, η επίμαχη πράξη έπρεπε να έχει εκδοθεί βάσει των διατάξεων που διέπουν τα διάφορα ζητήματα τα οποία αυτή ρυθμίζει, και ειδικότερα βάσει των άρθρων 43, παράγραφος 2, 168, παράγραφος 4, στοιχείο β', και 349 ΣΛΕΕ από κοινού, και όχι αποκλειστικώς και μόνο βάσει του τελευταίου αυτού άρθρου.
   
      (1)  ΕΕ L 354, σ. 86